ଏକାଧାରରେ ଜଣେ ରାଜନେତା, ନୂତନ ଓଡ଼ିଶାର ନିର୍ମାତା, ସାମ୍ବାଦିକ, ସାହିତ୍ୟିକ ଆଦି ଭାବେ ଡ.ହରେକୃଷ୍ଣ ମହତାବ ଓଡ଼ିଆ ସାହିତ୍ୟରେ ଏକ ପ୍ରତିଷ୍ଠିତ ନାମ। ଜଣେ ପ୍ରାବନ୍ଧିକ, ଔପନ୍ୟାସିକ ତଥା ଗାଳ୍ପିକ ଭାବେ ତାଙ୍କର ଅନେକ ସଙ୍କଳନ ପ୍ରକାଶିତ ହୋଇ ଅଜସ୍ର ପାଠକୀୟ ଆଦୃତି ଲାଭ କରିଛି। ତାଙ୍କ ଦ୍ୱାରା ସ୍ଥାପିତ ଦୈନିକ ସମ୍ପାଦପତ୍ର 'ପ୍ରଜାତନ୍ତ୍ର' ସହିତ ଏକାଧିକ ପତ୍ରିକା ଓଡ଼ିଆ ସାହିତ୍ୟକୁ ଏକ ନୂତନ ଦିଗ୍ଦର୍ଶନ ଦେଇଥିଲା। ଓଡ଼ିଶାରେ ସାହିତ୍ୟର ପ୍ରଚାର, ପ୍ରସାର ଓ ଆଲୋଚନା ନିମନ୍ତେ ସେ ଆରମ୍ଭ କରିଥିବା 'ବିଷୁବ ମିଳନ' କାର୍ଯ୍ୟକ୍ରମ ଆଜି ମଧ୍ୟ ବିଭିନ୍ନ ସାହିତ୍ୟ ଅନୁଷ୍ଠାନ ଦ୍ୱାରା ଜାରି ରହିଛି। ତାଙ୍କ ଲିଖିତ ଉପନ୍ୟାସ-'ଅବ୍ୟାପାର', 'ଟାଉଟର୍' ଓ 'ତୃତୀୟ ପର୍ବ' ଆଦି ଅନ୍ୟତମ। ସେହିପରି ତାଙ୍କ ରଚିତ 'ଗାଁ ମଜ୍ଲିସ୍', 'ଓଡ଼ିଶା ଇତିହାସ' ଓ ଆତ୍ମଜୀବନୀ 'ସାଧନାର ପଥେ' ପରି ଗ୍ରନ୍ଥ ଆଜି ମଧ୍ୟ ବେଶ୍ ଲୋକପ୍ରିୟ। ତାଙ୍କ ଦ୍ୱାରା ପ୍ରତିଷ୍ଠା ହୋଇଥିବା 'ଝଙ୍କାର' ପତ୍ରିକା ମାଧ୍ୟମରେ ଓଡ଼ିଶାର ଅନେକ ପ୍ରତିଷ୍ଠିତ ସାହିତ୍ୟିକଗଣ ଲୋକଲୋଚନକୁ ଆସିପାରିଥିଲେ। 'ଗାଁ ମଜ୍ଲିସ୍' ପାଇଁ ସେ କେନ୍ଦ୍ର ସାହିତ୍ୟ ଏକାଡେମୀ ପୁରସ୍କାର ପାଇଥିଲେ।
